Kesan Streisand

Kesan Streisand merujuk kepada suatu fenomena di mana usaha menyembunyikan, membuang, atau menapis suatu bahan maklumat tidak sengajanya mengakibatkan penguar-uaran maklumat tersebut secara lebih meluas, biasanya dibantu oleh Internet. Ia adalah satu contoh reaktans psikologi di mana dorongan orang ramai untuk mengakses dan menyebarkan sesuatu maklumat akan meningkat apabila mengetahui bahawa maklumat tersebut disimpan daripada mereka.

Kesan ini dinamakan daripada suatu kejadian di mana Barbra Streisand, seorang penyanyi Amerika Syarikat, melakukan percubaan menghalang penyebaran gambar-gambar kediamannya di Malibu, California pada 2003, yang secara tidak sengajanya menarik perhatian orang awam terhadap gambar-gambar tersebut. Perkara yang sama turut berlaku apabila syarikat-syarikat tertentu mengeluarkan surat penghentian untuk menghilangkan kod, fail, dan laman sesawang yang dikehendaki dari Internet. Maklumat yang asalnya hendak dihalang akan sebaliknya mendapat liputan dan kesinambungan media yang meluas seperti melalui video dan lagu-lagu parodi, yang seringkalinya disalin di serata Internet atau diedarkan melalui rangkaian perkongsian fail.

Asal-usul istilah 
Mike Masnick yang menulis untuk blog teknologi Techdirt mencipta istilah ini pada tahun 2005 untuk merujuk kepada percubaan Barbra Streisand menyaman jurugambar Kenneth Adelman dan Pictopia.com atas dakwaan pelanggaran privasi. Sebuah tuntutan mahkamah bernilai USD50 juta dibuat sebagai usaha membuang gambar kediaman Streisand dari koleksi 12,000 gambar-gambar pantai California yang boleh didapati secara umumnya. Adelman menangkap gambar kediaman itu sebagai kerja mendokumentasikan hakisan pantai untuk Projek Rakaman Pantai California yang bertujuan memujuk pembuat dasar pemerintah negeri tersebut.

Sebelum Streisand memfailkan tuntutan mahkamah tersebut, "Imej 3850" telah dimuat turun dari laman web Adelman hanya sebanyak enam kali, dua daripada muat turun tersebut dilakukan peguam-peguam yang mewakili Streisand. Hasil daripada kes ini, pengetahuan khalayak ramai terhadap gambar tersebut meningkat dengan pesatnya dengan lebih daripada 420,000 orang mengunjungi laman itu pada bulan berikutnya. Tuntutan mahkamah Streisand digugurkan dan penyanyi tersebut diperintahkan untuk membuat bayaran menurut undang-undang kepada Adelman berjumlah $155,567.

Lihat juga 

 Kesan ular tedung

Rujukan

Pautan luar 
 "The perils of the Streisand effect". Parkinson, Justin. BBC News, 31 Julai 2014.
Revisionisme sejarah (negasisme)
Budaya Internet